Redmi K20 और Redmi K20 Pro जुलाई में होंगे भारत में लॉन्च  
स्नैपड्रैगन 855 प्रोसेसर के साथ आता है Redmi K20 Pro
Redmi K20 में स्नैपड्रैगन 730 प्रोसेसर का इस्तेमाल हुआ है
Redmi K20 सीरीज़ के फोन 48 मेगापिक्सल के कैमरे से हैं लैस
Redmi K20 और Redmi K20 Pro को भारत में आने वाले 6 हफ्तों में लॉन्च कर दिया जाएगा। इसका आधिकारिक ऐलान कर दिया गया है। सोमवार को Xiaomi India के प्रमुख मनु कुमार जैन ने ट्विटर पर ऐलान किया कि हाल ही में चीनी मार्केट में पेश किए गए Redmi K20 और Redmi K20 Pro अगले 6 हफ्तों में भारतीय मार्केट में उतार दिए जाएंगे। इसका मतलब है कि फोन को भारत में जुलाई महीने के मध्य में पेश कर दिया जाएगा। फिलहाल, फोन की कीमत और सेल्स पार्टनरशिप को लेकर कोई जानकारी नहीं मिल पाई है। लेकिन हम शाओमी के अन्य हैंडसेट की तरह रेडमी के20 और रेडमी के20 प्रो की आक्रामक कीमत की उम्मीद कर सकते हैं।
Xiaomi India के एमडी ने बीते महीने ही जानकारी दे दी थी कि Redmi K20 और Redmi K20 Pro को भारतीय मार्केट में लाया जाएगा। लेकिन यह नहीं बताया था कि ये लॉन्च कब तक होंगे। Xiaomi के इस अधिकारी ने अब एक तरह से साफ कर दिया है कि रेडमी ब्रांड के ये दोनों फोन जुलाई महीने के मध्य में उतारे जाएंगे। फिलहाल, रेडमी के20 सीरीज़ के दोनों फोन की कीमत, उपलब्धता और लॉन्च ऑफर्स के बारे में कोई जानकारी नहीं मिल पाई है।

जैसा कि हमने आपको पहले ही बताया, फिलहाल कीमत को लेकर कोई टीज़र नहीं जारी किया गया है। लेकिन भारत में Redmi K20 और K20 Pro के दाम चीनी मार्केट के आसपास ही रहने की उम्मीद है।
चीनी मार्केट में नए रेडमी के20 प्रो की शुरुआती कीमत 2,499 चीनी युआन (लगभग 25,200 रुपये) है। इस दाम में 6 जीबी रैम+ 64 जीबी स्टोरेज वेरिएंट बेचा जाएगा। 6 जीबी रैम+ 128 जीबी, 8 जीबी रैम+ 128 जीबी और 8 जीबी रैम+ 256 जीबी स्टोरेज वेरिएंट की कीमत क्रमश: 2,599 चीनी युआन (लगभग 26,200 रुपये), 2,799 चीनी युआन (लगभग 28,200 रुपये) और 2,999 चीनी युआन (लगभग 30,200 रुपये) है।
Redmi K20 की शुरुआती कीमत 1,999 चीनी युआन (लगभग 20,200 रुपये) है, इस दाम में 6 जीबी + 64 जीबी स्टोरेज वेरिएंट बेचा जाएगा। फोन के 6 जीबी + 128 जीबी वेरिएंट की कीमत 2,099 चीनी युआन (लगभग 21,200 रुपये) होगी। हैंडसेट के 8 जीबी रैम और 256 जीबी स्टोरेज वेरिएंट को 2,599 चीनी युआन (करीब 26,200 रुपये) में बेचा जाएगा।
इतना साफ है कि भारत में रेडमी के20 और रेडमी के20 प्रो अलग नाम से नहीं आने वाले हैं। कई रिपोर्ट में इन्हें Poco F2 और Poco F2 Pro के नाम से लाने की चर्चा थी।